รัฐบาลไทย-ข่าวทำเนียบรัฐบาล-รองนายกรัฐมนตรี
วันศุกร์ที่ 14 กรกฎาคม 2560
รองนายกรัฐมนตรี
กระทรวงศึกษาธิการ จัดงานมหกรรมนวัตกรรมการจัดการศึกษาจังหวัดชายแดนภาคใต้ "นวัตกรรมแห่งการเรียนรู้ คู่คุณธรรม นําสู่พัฒนาการศึกษา ในพื้นที่จังหวัดชายแดนภาคใต้"
โดยได้รับเกียรติจาก พล.อ.อ.ประจิน จั่นตอง รองนายกรัฐมนตรี เป็นประธานในพิธีเปิดงาน รวมทั้งเปิดอาคารกระทรวงศึกษาธิการ (ส่วนหน้า) พร้อมมอบนโยบายขับเคลื่อนการจัดการศึกษาในพื้นที่จังหวัดชายแดนภาคใต้ โดยมีผู้บริหารกระทรวงศึกษาธิการ ผู้บริหารและข้าราชการในพื้นที่เข้าร่วมงานกว่า3,500คน นําโดย พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ
พล.อ.อ.ประจิน จั่นตองกล่าวในพิธีเปิดว่า ขอแสดงความยินดีและชื่นชมกับทุกท่านและทุกหน่วยงานที่ได้รับโล่ประกาศเกียรติคุณ สําหรับการแสดงนิทรรศการ "มหกรรมนวัตกรรมการศึกษา" นับว่าเป็นประโยชน์อย่างมากแก่ผู้ร่วมงานและประชาชนทั่วไปที่รับทราบผ่านช่องทางสื่อสารต่างๆ
การจัดการศึกษาในพื้นที่จังหวัดชายแดนภาคใต้นั้น มีหลายหน่วยงานที่เกี่ยวข้องในการให้การศึกษาแก่ประชาชนในพื้นที่โดยมีการจัดการเรียนการสอนหลากหลายรูปแบบตามอัตลักษณ์และตามความเหมาะสมของสภาพแวดล้อม ซึ่ง"กระทรวงศึกษาธิการ (ส่วนหน้า)"ถือเป็นศูนย์กลางที่มีความสําคัญในการขับเคลื่อนการพัฒนาการศึกษาในพื้นที่ให้เป็นไปยุทธศาสตร์ชาติ 20 ปี สอดคล้องกับแผนพัฒนาเศรษฐกิจและสังคมแห่งชาติ แผนการศึกษาแห่งชาติ และนโยบายการบริหารและการพัฒนาจังหวัดชายแดนภาคใต้ทั้งนี้ มีความมั่นใจในแผนยุทธศาสตร์การศึกษาในพื้นที่ 20 ปี ที่ได้จัดทําขึ้น และใช้เป็นแนวทางในการดําเนินงานครอบคลุมทั้ง 6 ยุทธศาสตร์ย่อย
นอกจากนี้คํากล่าวของนายกรัฐมนตรีในรายการ "ศาสตร์พระราชา สู่การพัฒนาอย่างยั่งยืน"ซึ่งออกอากาศเมื่อวันที่16มิถุนายน2560ที่ระบุเป้าหมายในการดําเนินงานของรัฐบาลที่เกี่ยวข้องกับการศึกษาไว้ว่า "การทําให้เด็กและเยาวชนของชาติเจริญเติบโตบนพื้นฐานของการมีความรู่คู่คุณธรรม ในการที่จะเป็นพลเมืองที่ดีของประเทศในอนาคต" และ "การสร้างกระบวนการเรียนรู้ ที่ให้ความสําคัญกับการคิดวิเคราะห์ให้แก่คนไทย" ไปเป็นกรอบแนวคิดในการปฏิบัติเพิ่มเติมด้วย นอกเหนือจากคุณภาพการศึกษาในพื้นที่ที่ยังต้องได้รับการพัฒนาอย่างต่อเนื่อง ไม่ว่าจะเป็นความสามารถในการใช้ภาษาไทยของคนในพื้นที่ การฝึกอบรมทั้งในระบบและนอกระบบที่มุ่งเน้นให้ผู้เรียนมีอาชีพ มีงานทํา สร้างรายได้ที่สามารถเลี้ยงตนเองและครอบครัวได้ การจัดการศึกษาที่เท่าเทียม ทั่วถึง ตามความถนัด และสอดคล้องกับความต้องการในพื้นที่แล้ว การให้ความสําคัญกับเรื่องการเรียนและการยึดมั่นปฏิบัติตามหลักศาสนาที่ถูกต้อง ก็เป็นเรื่องจําเป็นที่รัฐบาลปัจจุบันให้ความสําคัญ
ขอขอบคุณทุกท่านที่ตระหนักถึงความสําคัญของการศึกษาในพื้นที่ ตลอดจนการมีส่วนร่วมในการพัฒนาการศึกษาให้บรรลุผลตามยุทธศาสตร์ที่ได้กําหนดไว้ หวังเป็นอย่างยิ่งว่าการจัดการศึกษาอย่างทั่วถึงและมีคุณภาพจะเป็นส่วนหนึ่งของการขับเคลื่อนการแก้ไขปัญหาจังหวัดชายแดนภาคใต้ให้เกิดสันติสุขได้อย่างยั่งยืน
อนึ่งในการจัดงานครั้งนี้พล.อ.สุรเชษฐ์ ชัยวงศ์ในฐานะรัฐมนตรีที่รับผิดชอบการจัดการศึกษาพื้นที่จังหวัดชายแดนภาคใต้ เป็นผู้กล่าวรายงานใน2ส่วน คือ"พิธีเปิดอาคารสํานักงาน กระทรวงศึกษาธิการ (ส่วนหน้า)"และ"การประชุมการพัฒนาการศึกษาในพื้นที่จังหวัดชายแดนภาคใต้"โดย พล.อ.อ.ประจิน จั่นตอง รองนายกรัฐมนตรี เป็นประธาน โดยมีคณะผู้แทนพิเศษของรัฐบาลในการแก้ไขปัญหาและพัฒนาจังหวัดชายแดนภาคใต้ รวมทั้งหัวหน้าส่วนราชการ และผู้มีเกียรติจํานวนมากเข้าร่วมประชุม เช่น พล.อ.สุทัศน์ กาญจนานนท์กุล และพล.ต.ต.ธัมมศักดิ์ วาสะศิริ ที่ปรึกษารัฐมนตรีช่วยว่าการกระทรวงศึกษาธิการ,นายการุณ สกุลประดิษฐ์ เลขาธิการคณะกรรมการการศึกษาขั้นพื้นฐาน, นายสุเทพ ชิตยวงษ์เลขาธิการคณะกรรมการการอาชีวศึกษา, นายประชาคม จันทรชิต รองเลขาธิการคณะกรรมการการอาชีวศึกษา,นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน, นายประเสริฐ บุญเรือง รองปลัดกระทรวงศึกษาธิการ, นายกฤตชัย อรุณรัตน์ เลขาธิการสํานักงาน กศน., นายพินิจศักดิ์ สุวรรณรังค์ เลขาธิการ ก.ค.ศ. เป็นต้น
คํากล่าวรายงาน
ของพล.อ.สุรเชษฐ์ ชัยวงศ์
ในพิธีเปิดอาคารสํานักงาน กระทรวงศึกษาธิการ (ส่วนหน้า)
"เมื่อปี พ.ศ. 2557 กระทรวงศึกษาธิการได้จัดตั้ง "ศูนย์ประสานงานและบริหารการศึกษาจังหวัดชายแดนภาคใต้"หรือที่เรียกกันว่า “กระทรวงศึกษาธิการ (ส่วนหน้า)” ขึ้น โดยอยู่ในพื้นที่ของสํานักงานศึกษาธิการภาค 8 จังหวัดยะลา เพื่อทําหน้าที่เป็นศูนย์กลางในการประสานงาน เชื่อมโยง บูรณาการงานต่าง ๆ ของหน่วยงานที่เกี่ยวข้องกับการศึกษาในเขตพัฒนาพิเศษเฉพาะกิจจังหวัดชายแดนภาคใต้ให้มีประสิทธิภาพ และเพื่อขับเคลื่อนการศึกษาให้เกิดคุณภาพ นําระบบการศึกษาที่เข้มแข็งเข้ามาเป็นส่วนหนึ่งของการแก้ไขปัญหาจังหวัดชายแดนภาคใต้
ในห้วงเวลาที่ผ่านมา กระทรวงศึกษาธิการ (ส่วนหน้า) ได้ดําเนินการต่าง ๆ อย่างบูรณาการ เชื่อมโยง ประสานสอดคล้อง เพื่อให้คุณภาพการศึกษาเกิดการพัฒนาและเกิดผลสัมฤทธิ์ได้อย่างเป็นรูปธรรมซึ่งได้รับความร่วมมือเป็นอย่างดีจากทุกภาคส่วน โดยมุ่งหวังให้ประชาชนในพื้นที่ได้รับการศึกษาอย่างมีคุณภาพ ดํารงชีวิตอย่างเป็นสุขในสังคมพหุวัฒนธรรม อันจะทําให้เกิดสันติสุขได้อย่างยั่งยืนตามนโยบายของรัฐบาล
ปัจจุบัน กระทรวงศึกษาธิการ (ส่วนหน้า) ได้มีการจัดทําแผนยุทธศาสตร์การศึกษาในเขตพัฒนาพิเศษเฉพาะกิจจังหวัดชายแดนภาคใต้ 20 ปี ตั้งแต่ปี พ.ศ.2560 ถึงปี พ.ศ.2579เป็นผลทําให้ต้องมีการขยายโครงสร้างขององค์กรและเพิ่มจํานวนเจ้าหน้าที่ เพื่อให้สอดคล้องกับเพียงพอต่อการปฏิบัติภารกิจตามแผนยุทธศาสตร์ดังกล่าว ประกอบกับ เพื่อให้ประชาชนในพื้นที่และหน่วยงานต่าง ๆ สามารถติดต่อกันได้อย่างมีประสิทธิภาพมากขึ้น เพราะจังหวัดปัตตานีถือเป็นย่านกลางของพื้นที่
ในการนี้กระทรวงศึกษาธิการ (ส่วนหน้า) จึงได้ย้ายสํานักงานมาอยู่ ณ ค่ายสมเด็จพระสุริโยทัยแห่งนี้ซึ่งได้รับการสนับสนุนพื้นที่จากกองพลทหารราบที่ 15 เพื่อใช้ปฏิบัติภารกิจด้านการศึกษาให้บรรลุผลสําเร็จตามแผนยุทธศาสตร์ดังกล่าว และให้เป็นไปตามนโยบายของรัฐบาลต่อไป"
คํากล่าวรายงาน
ของพล.อ.สุรเชษฐ์ ชัยวงศ์
ในการประชุม "การพัฒนาการศึกษาในพื้นที่จังหวัดชายแดนภาคใต้"
ในห้วงประมาณ 3 ปีที่ผ่านมา ที่รัฐบาลชุดนี้ได้ดําเนินงานและได้ให้ความสําคัญกับการศึกษาเพื่อใช้เป็นพื้นฐานในการพัฒนาประเทศให้มีความมั่นคง มั่งคั่ง และยั่งยืนซึ่งรวมทั้งการแก้ไขปัญหาและพัฒนาจังหวัดชายแดนภาคใต้ นอกจากกระทรวงศึกษาธิการจะมีภารกิจโดยตรงด้านการจัดการศึกษาในพื้นที่แล้ว กระทรวงศึกษาธิการยังเป็นหน่วยงานหลักของกลุ่มภารกิจงานที่ 4 ด้านการศึกษา ศาสนา และศิลปวัฒนธรรม ภายใต้คณะกรรมการขับเคลื่อนการแก้ปัญหาจังหวัดชายแดนภาคใต้ ที่มีรองนายกรัฐมนตรีฝ่ายความมั่นคง (พล.อ.ประวิตร วงษ์สุวรรณ) เป็นประธานฯ อีกด้วย
เขตพัฒนาพิเศษเฉพาะกิจจังหวัดชายแดนภาคใต้ประกอบไปด้วยจังหวัดยะลา ปัตตานี นราธิวาส 4 อําเภอในจังหวัดสงขลา คือ อําเภอจะนะ นาทวี เทพา สะบ้าย้อย และจังหวัดสตูล เป็นพื้นที่ที่มีความสําคัญทางด้านเศรษฐกิจ สังคมจิตวิทยา และความมั่นคง มีอัตลักษณ์ทางด้านภาษา ศาสนา และวัฒนธรรมแตกต่างจากภูมิภาคอื่นของประเทศ การจัดการศึกษาให้กับเด็ก เยาวชน และประชาชน ได้คํานึงถึงเรื่องดังกล่าวเป็นสําคัญ รวมทั้งตอบสนองต่อความต้องการของประชาชนและบริบทของการพัฒนาประเทศด้วย
สําหรับแผนยุทธศาสตร์การศึกษาเขตพัฒนาพิเศษเฉพาะกิจจังหวัดชายแดนภาคใต้ 20 ปี (พ.ศ.2560-2579) นั้นกระทรวงศึกษาธิการ (ส่วนหน้า) ได้จัดทําร่างแผนยุทธศาสตร์ฯ ขึ้น และได้จัดให้มีการทําประชาพิจารณ์ในพื้นที่ของแต่ละจังหวัดชายแดนภาคใต้ ซึ่งได้รับความร่วมมือเป็นอย่างดีจากผู้ปฏิบัติงานที่เกี่ยวข้องโดยตรง ผู้ทรงคุณวุฒิ นักวิชาการ และผู้นําท้องที่ ผู้นําท้องถิ่น รวมทั้งผู้นําทางศาสนาในพื้นที่ในการร่วมแสดงความคิดเห็น ภายหลังจากการรวบรวมข้อคิดเห็น ข้อเสนอแนะต่าง ๆ กระทรวงศึกษาธิการ (ส่วนหน้า) ได้ดําเนินการตามแผนฯ แล้วจึงได้จัดการแถลงแผนยุทธศาสตร์ฯ ในวันที่ 30 มีนาคมที่ผ่านมา เพื่อให้ผู้ที่เกี่ยวข้องกับงานด้านการศึกษาทั้งหลายได้รับทราบและนําไปวางแผนในระดับจังหวัด ซึ่งได้จัดคณะทํางานติดตาม แนะนํา ร่วมกันจัดทําจนเป็นที่เรียบร้อยจบสมบูรณ์ทุกจังหวัด เพื่อให้เกิดการขับเคลื่อนการดําเนินงานตามแผนให้เกิดประสิทธิภาพต่อไป
ตามแผนยุทธศาสตร์ดังกล่าวได้มีการกําหนดเป็น 6 ยุทธศาสตร์ย่อย 14 เป้าหมายสําคัญ 55 ตัวชี้วัด 18 กลยุทธ์ และ 81 แนวทางย่อยที่ใช้เป็นแนวทางในการดําเนินงาน ซึ่งจากการดําเนินงานตาม 6 ยุทธศาสตร์ที่ผ่านมา จะเห็นได้ว่าทุกหน่วยงานทางการศึกษาในพื้นที่ได้มีการบูรณาการความร่วมมือในการดําเนินงานเพื่อพัฒนาการศึกษาจังหวัดชายแดนภาคใต้ให้บรรลุตามเป้าหมายและวิสัยทัศน์ที่วางไว้ และที่สําคัญ ซึ่งกระทรวงศึกษาธิการ (ส่วนหน้า) ได้เน้นย้ําสร้างการรับรู้ ความเข้าใจในการดําเนินงานอยู่ในทุกขั้นตอนของการดําเนินงาน
บัลลังก์ โรหิตเสถียร:สรุป/รายงาน
บัลลังก์ โรหิตเสถียร:ถ่ายภาพ